1. Navedite vaše ime( i svih u timu), koliko godina imate, od kuda ste i u kojem mjestu ili gradu živite?

2. Što ste po zanimanju?

3. Da li vam je ovo sto radite hobi ili posao?

4. Koliko dugo se time bavite?

5. Da li ste završili neki tečaj, samouki ste ili vam je to struka?

6. Kako je nastalo ime brenda?

7. Koji su vaši proizvodi?

8. Koje materijale i alate koristite u izradi?

9. Gdje najčešće nabavljate materijale?

10. Opišite ukratko proces izrade?

11. Što vas je potaklo da ste izabrali bas tu vrstu proizvoda?

12. U čemu najčešće pronalazite inspiraciju?

13. Koliko vremena dnevno izdvojite za izradu predmeta?

14. Kako izgleda vas radni prostor?

15. Da li sve sami radite ili vam netko pomaže?

16. Da li imate podršku u ovim sto radite od strane vaših bližnjih ?

17. Kome su namijenjeni vaši proizvodi?

18. Kako mislite da se osjećaju vaši kupci prilikom korištenja vašeg proizvoda?

19. Želite li još nešto napisati?

1. Ana-Marija Pavić, 49 g., Zagreb
2. Dipl. ing. biologije – ekologije
3. Posao (nastao iz hobija).
4. Nešto manje od 2 g. kao hobi, a od 1.4.2021. kao posao (obrt).
5. Totalno sam samouka, a educiram se preko Interneta, uglavnom kroz tutorijale, Quilting grupe i challenge, odnosno u quiltanju se to zove Quilt along (uglavnom američke) na koje se redovito prijavljujem i tako kroz izradu nekog novog proizvoda učim novu tehniku izrade.
6. QuiltAna je nastala od Quilt (ukrasni prekrivač kao osnovni proizvod) i dijela mojeg imena Ana-Marija
7. Osnovni proizvod je quilt (kvilt) – ukrasni prekrivač rađen patchwork (spajanje manjih komada tkanine u novu, skladnu cjelinu) i quilting tehnikom (ukrasno prošivanje, štepanje) u raznim dimenzijama, stilovima i tehnikama izrade. Osim toga izrađujem i druge dekoracije od tekstila kao što su kviltane zidne dekoracije, nešto kao slike od tekstila, zatim podne i stolne dekoracije (tepisi i nadstolnjaci), tekstilne čestitke, adventske kalendare, kviltane čizmice za sv. Nikolu i krpene lutke. Svi proizvodi su unikatni i ručno rađeni.
8. Koristim nove tekstilne materijale hrvatskih, ali i stranih proizvođača no rado radim i s već korištenim materijalima kojima dajem novu namjenu kroz upcycling. Obzirom da sam relativno nova u šivanju i sva moja oprema je nova. Za šivanje koristim osnovnu šivaču mašinu Pfaff Quilt Expression 720 koja omogućuje šivanje čak 428 ukrasnih bodova kao i Free Motion Quilting. Za kviltanje velikih prekrivača do 2 m širine koristim specijalnu mašinu samo za kviltanje koju sam kupila sredstvima od poticaja za samozapošljavanje. To je mašina Amara ili, kako ju od milja zovem, princeza Amara, američke tvrtke Handi Quilter, jednog od najpoznatijih svjetskih proizvođača mašina za kviltanje. Tu je i Roland bt-12 printer za tekstil te gomila raznog pribora, kao specijalna ravnala, kružni rezači, mini glačalo i dr., potrebnog za izradu patchworka.
9. Materijale najčešće nabavljam u tvornici tekstila Čateks iz Čakovca koja ima izuzetno kvalitetna pamučna platna, kao i francuske te talijanske materijale zanimljivih dezena te kvalitetan turski jednobojni pamuk. Osim novih koristim i korištene materijale za upcycling koji su i dalje odlične kvalitete i bilo bi šteta ne iskoristiti ih.
10. Teško je ukratko opisati proces izrade quilta jer je to zaista složen i dugotrajan proces. Počinjem odabirom dizajna i palete boja, zatim režem sve potrebne dijelove (ponekad su to stotine komada platna) od kojih ću šivanjem napraviti odabrani patchwork dizajn tj. gornji dio prekrivača. Nakon toga slažem tzv. sendvič koji se sastoji od tri sloja: 1. Gornji patchwork dio, 2. Vatirano punjenje (raznih debljina), 3. Stražnje platno. Sva tri sloja moraju se osigurati stotinama ziherica (sigurnosnih kopča) u slučaju kviltanja na klasičnoj stolnoj mašini ili se namotavaju na valjke velike mašine za kviltanje, princeze Amare. Tada slijedi odabir jednog od tko zna koliko stotina postojećih uzoraka za kviltanje, a moguće je i osmisliti neki novi. Samo kviltanje je kao crtanje koncem po platnu i izuzetno je kreativno, ali naravno zahtjeva vježbu i umijeće lijepih skladnih pokreta, kao u plesu. To je vještina koja se uči godinama. Nakon kviltanja sendvič se skida s valjaka, mjere se i režu rubovi te se završno prišiva rubna traka, pri čemu ja često koristim ukrasne bodove.
11. To je došlo nekako spontano kada sam na Internetu slučajno naletjela na neke fascinantne quiltove. Vrlo brzo sam rekla sama sebi: „Pa idem ja to pokušati“. Uspio je prvi pa drugi (još uvijek malih baby dimenzija), a onda sam terapeutski, netom nakon potresa, radila prvi veliki prekrivač i tek tada shvatila u što sam se „uvalila“. Zauzela sam cijeli dnevni boravak i satima se borila s gomilom materijala ispod šivače mašine. No nekako mi se čini da me je najviše privukla sličnost s mozaikom kojim sam se isto prije bavila i koji jako volim. Nešto je naprosto magično u kombiniranju tih stotina sitnih raznobojnih komadića platna u novu, skladnu cjelinu. Osim toga quilt je proizvod vrlo visoke dekorativne, ali i uporabne vrijednosti, u nekim zemljama (USA, Australija, Velika Britanija, Skandinavske zemlje itd.) vrlo cijenjen i prenošen s generacije na generaciju. Svaki quilt priča neku svoju priču.
12. Meni inspiracije zaista ne nedostaje. Dovoljno je par klikova, pogled na moju već pozamašnu zbirku dizajna i uzoraka, šetnja prirodom ili pak neka specijalna prigoda kao povod. Tu prvenstveno mislim na Memory Quilt koji nosi u sebi cijelu jednu povijest vlasnikovog sportskog, muzičkog ili npr. natjecateljskog života ili pak odrastanja jer ga radim najčešće od majica s putovanja, sportskih ili tehničkih natjecanja, koncerata, kampova ili od robice u kojoj je neko dijete odrastalo, kao i od dječjih crteža. Takav quilt nosi u sebi zaista neprocjenjivu emotivnu vrijednost i divan je podsjetnik na lijepe životne uspomene. Vjerojatno mi neće biti dovoljan jedan život za sve projekte koje već sada imam pripremljene i koje bih voljela napraviti.
13. Koliko mi dopuštaju sve druge obiteljske obaveze, ali često me ponese onaj neki kreativni žar pa tada prekoračim sve razumne satnice.
14. Obzirom da je princeza Amara zauzela gotovo pola radione morala sam veliki podizni radni stol, dasku za glačanje i police s materijalima maksimalno racionalno rasporediti tako da se zezam da je sreća što sam mršava jer se inače ne bih mogla provlačiti između svega. Bez obzira na to prostor je svijetao, topao, moderno uređen i vrlo ugodan za višesatni rad. Radiona se nalazi unutar kuće u kojoj živim što je dobro jer ne gubim vrijeme na gužve u prometu, ali je vrlo izazovno za organizaciju radnog vremena i razdvajanje privatnog i poslovnog života.
15. Apsolutno sve radim sama što je u današnje vrijeme neizostavnog objavljivanja na društvenim mrežama jako zahtjevno. Nažalost puno vremena odlazi na rad na kompjuteru što primarno nije bila ideja. Mislim da je svim malim proizvođačima danas jako teško jer možda tek pola vremena rade svoj posao, ono što vole i zbog čega su krenuli u privatne vode, a svo ostalo vrijeme odlazi na administraciju, mreže i sl.
16. Sva sreća imam okolnosti koje su mi omogućile da se upustim u pokretanje vlastitog posla i traženje poticaja za samozapošljavanje za što je ipak potrebna određena vrsta stabilnosti barem prvih godinu dana.
17. Moji proizvodi namijenjeni su, mogla bih slobodno reći, gotovo svim dobnim skupinama. Idealni su pokloni trajne vrijednosti za specijalne prigode, ali i za obične životne gušte. Od personaliziranih baby quiltova za novorođenčad, preko svih drugim dimenzija prekrivača za klasične i bračne krevete te posebnih Memory Quiltova koji mogu biti pokloni u raznim prigodama kao npr. vjenčani poklon – quilt sastavljen od rukom pisanih vjenčanih poruka rodbine i prijatelja. Razne druge vrste dekoracija naći će svoje vlasnike od male djece, preko tinejdžera do svih drugih dobnih skupina koje žele ukrasiti svoj dom unikatnim ručno rađenim dekoracijama od tekstila ili pak pokloniti zaista jedinstven poklon.
18. Vjerujem da se osjećaju posebno i cijenjeno jer su često moji proizvodi rađeni po narudžbi za neku određenu osobu i uvijek je u njih utkan i dio životne priče te osobe pa nose zaista veliku emotivnu vrijednost u sebi. Ostali su proizvodi pak rezultat moje mašte, kreativnosti i preciznog i ustrajnog rada te puno utkane ljubavi što isto vjerujem da ljudi prepoznaju i da ih upravo to razlikuje od masovno proizvedenih proizvoda. Uvijek mi je misao da to što radim, radim da traje i da usrećuje neku određenu osobu ili više njih još godinama, možda i generacijama, da im pruži utjehu i toplinu kada im je potrebna, da im izmami osmjeh na lice, da ih vrati u onaj krasan osjećaj kada su taj predmet prvi puta ugledali ili da ih u mašti vrati u uspomene pohranjene u njihovom Memory Quilt-u. Cilj mi je uljepšati drugima život kroz moju vlastitu kreativnost, a možda time potaknuti i njih da se usude izvući kreativnost i iz samih sebe.
19. Nadam se da ću vremenom stvoriti uvjete i za poduku svih zainteresiranih za ove dvije prekrasne tehnike šivanja koje pružaj neiscrpne mogućnosti kreativnog izražavanja.